- Zaburi
- <
- 81
- >

Zaburi 81
Kuom jatend wer. Wer mower kaluwore gi Gitith*Gitith: Ochalo ni en kit wer moro. Mar Asaf.
1 Weruru matek gi mor ne Nyasaye mamiyowa teko,
gouru koko matek ne Nyasach Jakobo!
2 Chakuru wer, yiekuru oyieke;
gweluru nyatiti gi asili mamit.
3 Gouru tung im ka dwe manyien ochakore,
ma en ka dwe osetegno, e odiechiengʼ mar Nyasiwa mogen.
4 Ma en gima ochuno jo-Israel;
chik ma Nyasach Jakobo nogolo.
5 Kane Nyasaye mirima omako gi jo-Misri,
to ne ogure kaka chik ne Josef.
Ne awinjo dwol ma ok angʼeyo kuma oaye kawacho kama:
6 “Ne agolo tingʼ mapek e gokgi,
mi lwetgi nogony e tingʼo atonge.
7 Ne iluongo ka in e chandruok mi akonyi,
ne adwoki gi ei boche polo,
kendo ne atemi e tie pige mag Meriba.
Sela
8 “Winjuru wach, yaye joga, to abiro siemou,
abiro siemou ka uikoru mar winja, yaye Israel.
9 Kik ubed gi nyasaye ma wendo e dieru,
kendo kik ukulru ne nyasaye ma ukia.
10 An Jehova Nyasaye, ma Nyasachu, mane ogolou Misri.
Ngʼamuru dhou malach mondo apongʼe.
11 “To joga nodagi winjo dwonda
kendo Israel nodagi timo kaka achikogi.
12 Omiyo ne aweyogi nikech chunygi ne tek,
kendo negiluwo yoregi giwegi.
13 “Ka dine joga yie winja,
ka dine Israel yie lu yorena,
14 mano kaka dine atieko wasikgi piyo piyo
kendo dine agoyo joma kedo kodgi gi lweta!
15 Joma ochayo Jehova Nyasaye dine okulorene gi luoro,
kendo kum margi osiko nyaka chiengʼ.
16 To un dine apidhou gi ngano maber mogik,
kendo dine aromou gi mor kich ma athodho e lwanda.”

- Zaburi
- <
- 81
- >

*^ Gitith: Ochalo ni en kit wer moro

© 2020 Biblica