- Jo-Hibrania
- <
- 1
- >

Jo-Hibrania
1
Wuowi nigi duongʼ moloyo malaike
1 Kinde machon Nyasaye nowuoyo gi kwerewa e yore mangʼeny kendo mopogore opogore, kokalo kuom jonabi, 2 to e ndalo mogikgi osewuoyo kodwa kokalo kuom Wuode owuon. Wuodeno ema oseketo mwandune duto e lwete, kendo en ema nochweyo gik moko duto kuome. 3 Wuowi ema rieny gi duongʼ maler mar Nyasaye, kendo en e kit Nyasaye hie momako gik moko duto gi wachne man-gi teko. Kane oseloso yor pwodhruok e richo to nobet piny e polo, e bat korachwich mar Nyasaye Man Malo Moloyo duto. 4 Kuom mano, nobedo gi duongʼ moloyo malaike mana kaka nying mane omiye bende nigi duongʼ moloyo malaika.
5 Koso gin malaike mage mane Nyasaye onyiso niya,
“In Wuoda;
kawuono asedoko Wuonu”*Zab 2:7?
Kata ni,
“Anabed Wuon-gi
to enobed Wuoda”†2Sam 7:14; 1We 17:13?
6 To bende, ka Nyasaye kelo Wuode makayo e piny to owacho niya,
“Malaike duto mag Nyasaye mondo olame.”‡Rap 32:43
7 Kowuoyo kuom malaike to owacho niya,
“Omiyo malaikane bedo yembe,
kendo jotichne kaka ligek mach.”§Zab 104:4
8 To kuom Wuowi to owuoye niya,
“Lochni nosik nyaka chiengʼ, yaye Nyasaye,
kendo tim makare ema nobed kaka ludh loch e pinyruodhi.
9 Isehero tim makare to imon gi timbe maricho;
emomiyo Nyasaye ma Nyasachi osetingʼi malo moyombo jowadu,
nikech osewiri gi mo mamiyi mor.”*Zab 45:6,7
10 Kamachielo bende owachoe niya,
“Yaye Ruoth, kar chakruok ne iketo mise mag piny
kendo polo bende gin tij lweti.
11 Gin to ginilal nono, In to isiko manyaka chiengʼ,
giduto giniti mana kaka law ti.
12 Iniban-gi giduto mana kaka ibano kandho,
kendo inilokgi mana kaka iloko nanga.
In to isiko ichalri mana kaka in,
kendo hiki ok norum.”†Zab 102:25-27
13 Koso gin malaike mage ma Nyasaye nonyiso niya,
“Bed e bada ma korachwich,
nyaka chop aket wasiki,
e bwo tiendi”?‡Zab 110:1
14 Donge malaike duto gin roho ma Nyasaye oketo mondo oti ni joma Nyasaye biro reso?

- Jo-Hibrania
- <
- 1
- >

*1:5 Zab 2:7

†1:5 2Sam 7:14; 1We 17:13

‡1:6 Rap 32:43

§1:7 Zab 104:4

*1:9 Zab 45:6,7

†1:12 Zab 102:25-27

‡1:13 Zab 110:1

© 2020 Biblica